Gigantkausjon etter trippeldrap i Tulsa
Begge risikerer å bli henrettet med giftsprøyte dersom de blir funnet skyldige og dømt, ettersom delstaten Oklahoma praktiserer dødsstraff for overlagt drap. Hverken England eller Watts var fysisk til stede under det første rettsmøtet mandag. I stedet fulgte de det gjennom en videokonferanse. De siktede hadde heller ikke advokater til å representere seg i rettslokalene, ifølge nyhetskanalen KTUL. Dommeren satte kausjonen til 9,1 millioner dollar for hver av de siktede, det vil si omtrent 53 millioner kroner per hode. De to ble pågrepet søndag, mindre enn 48 timer etter skytingen, etter en rekke tips som førte politiet til en brent pickup. Denne bilen matchet beskrivelsen fra ett av ofrene. Mennenene ble arrestert bare få kvartaler unna bostedet til 19-åringen. Selve skyteepisoden fant sted på morgenkvisten på langdredag. Tre fotgjengere ble skutt og drept, og ytterligere to kritisk skadet, alle innenfor en radius på fem kilometer. Samtlige av ofrene var svarte, noe som har satt igang spekulasjoner om rasehat. 19-årige Jake England skal også ha lagt ut en Facebook-oppdatering der han skriver at hans egen far ble drept av en svart mann for to år siden. Denne meldingen ble publisert få timer før de første skuddene falt fredag morgen. FBI advarer imidlertid mot å trekke forhastede konklusjoner om drapsmotivene. - Det for tidlig å snakke om hatkriminialitet, sier spesialetterforsker James Finch fra FBI til ABC News. De siktede og ofrene skal ikke ha kjent hverandre, og ofrene kjente heller ikke hverandre, ifølge politiet. - Vi har ikke funnet andre fellestrekk mellom ofrene enn at de alle sammen var ute og gikk, sier sersjant Dave Walker i Tulsa-politiet til ABC News.
Jake England (19) og Alvin Watts (32) er begge siktet for tre tilfeller av overlagt drap etter skytingen i Tulsa i USA.